Diari Oficial de la Generalitat Valenciana


Sumari del DOGV 2950, del 12-03-1997 (1997/850582)

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament la modificació Increment d'altura al carrer de Pizarro, del Pla General d'Ordenació Urbana de Xest
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2950

Data del DOGV
:   12-03-1997

Secció del DOGV
:   ALTRES DISPOSICIONS

Número del document
:   1997/850582


Data del document
:   19-12-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament la modificació Increment d'altura al carrer de Pizarro, del Pla General d'Ordenació Urbana de Xest.
  
La Comissió Territorial d'Urbanisme de València, en la sessió del dia 19 de desembre de 1996, va adoptar l'acord següent:
  
Vist l'expedient tramés per l'Ajuntament de Xest, relatiu a la modificació Increment d'altura al carrer de Pizarro, del Pla General d'Ordenació Urbana, i de conformitat amb els següents:
  
  
Antecedents de fet
  
  
Primer
  
L'expedient va ser aprovat inicialment el 30 de maig de 1996 i, després del període pertinent d'exposició pública, en què no hi ha constància de la presentació d'al·legacions, provisionalment el 26 de setembre de 1996. El projecte va entrar en la Comissió Territorial d'Urbanisme de València el 30 d'octubre de 1996.
  
  
Segon
  
El projecte consta de memòria informativa i justificativa i plànols d'informació i d'ordenació, per la qual cosa es compleix el que disposa l'article 27 de la Llei Reguladora de l'Activitat Urbanística.
  
  
  
Tercer
  
En l'expedient consta que, el 3 de març de 1995, la Conselleria de Cultura va emetre un informe en què aconsellava que l'altura de l'edifici que s'havia de construir en la parcel·la afectada s'adaptara a l'altura de l'edifici que hi havia en el moment d'emetre l'informe.
  
  
Quart
  
Xest té un Pla General d'Ordenació Urbana aprovat definitivament per la Comissió Provincial d'Urbanisme el 28 de juliol de 1986. S'han tramitat diverses modificacions d'aquest instrument de planejament.
  
  
Cinquè
  
La finalitat d'aquesta modificació és permetre un règim de tres altures en els solars que donen als carrers de Pizarro i de Méndez Núñez i a la plaça del Mercat, a més de canviar-ne l'ús de residencial a dotacional privat (docent privat). El règim d'altures previst en el vigent PGOU és de dues per als solars en qüestió.
  
  
Sisè
  
La comissió informativa de la Comissió Territorial d'Urbanisme de València, en la sessió del dia 13 de desembre de 1996, va emetre un informe relatiu al projecte de què tractem, complint d'aquesta manera el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
  
Fonaments de dret
  
  
Primer
  
L'expedient està complet i s'ha tramitat d'acord amb el que estableixen els articles 38 i 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
  
Segon
  
La justificació de la modificació es basa en la circumstància que l'article 133 de les normes urbanístiques del Pla General d'Ordenació Urbana de Xest, en relació amb el plànol de projecte núm. 5, règim urbanístic, estableixen per als solars en qüestió dues plantes i una altura màxima de 6,70 m. No obstant això, en el punt 2 del mateix precepte, estableix el que segueix:
  
"Quan la parcel·la estiga contigua a edificis protegits per aquest Pla i amb un ús semblant, a un costat o als dos costats d'aquesta, la nova edificació ajustarà sensiblement l'altura del sostre de la seua planta baixa i la màxima altura de cornisa de l'edifici a les respectives altures de les plantes baixes i de cornisa d'aquests edificis protegits, com a línies fixes de referència de la composició del nou edifici, i no existeix límit de tolerància".
  
Això condueix a la paradoxa d'haver d'augmentar l'altura de cornisa i, per tant, el volum, però sense augmentar el nombre de plantes, amb la qual cosa amb una altura de cornisa de 9,65 m es poden materialitzar només dues plantes. A més a més, s'acredita que en l'entorn de la plaça del Mercat l'altura prevista és de tres plantes. Per tot això, no es troben inconvenients per a accedir al que se sol·licita.
  
  
Tercer
  
Respecte del canvi d'ús, cal dir que no hi ha increment d'aprofitament lucratiu, ja que l'ús previst en els solars en qüestió és el residencial i, després de la modificació, passaran a ser d'ús dotacional privat, a més d'haver quedat acreditat que amb la modificació del nombre de plantes no s'incrementa el volum dels solars.
  
  
Quart
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva dels plans generals, i de les modificacions, de municipis de menys de 50.000 habitants, de conformitat amb el que disposa l'article 38.3 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 10.A, per remissió de l'article 9.1, els dos del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
  
Atès tot això, la Comissió Territorial d'Urbanisme de València acorda: aprovar definitivament la modificació Increment d'altura al carrer de Pizarro, del Pla General d'Ordenació Urbana de Xest.
  
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que es puga interposar qualsevol altre recurs que estime pertinent.
  
  
València, 19 de desembre de 1996.- El secretari de la Comissió Territorial d'Urbanisme: José Manuel Palau Navarro